Diari Oficial de la Generalitat Valenciana


Sumari del DOGV 9194, del 14-10-2021 (2021/9945)

RESOLUCIÓ de 30 de setembre de 2021, del director general de Relacions amb les Corts, de la Presidència de la Generalitat, per la qual es publica el conveni marc entre l'Administració de la Generalitat de la Comunitat Valenciana, a través de la Secretaria Autonòmica de Turisme, i l'Administració de la Generalitat de Catalunya, a través del Departament d'Empresa i Treball, en matèria de turisme
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9194

Data del DOGV
:   14-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9945


Data del document
:   30-09-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 30 de setembre de 2021, del director general de Relacions amb les Corts, de la Presidència de la Generalitat, per la qual es publica el conveni marc entre l'Administració de la Generalitat de la Comunitat Valenciana, a través de la Secretaria Autonòmica de Turisme, i l'Administració de la Generalitat de Catalunya, a través del Departament d'Empresa i Treball, en matèria de turisme [2021/9945]  
  
La Generalitat de la Comunitat Valenciana, a través de la Secretaria Autonòmica de Turisme, i la Generalitat de Catalunya, a través del Departament d'Empresa i Treball, han subscrit, prèvia tramitació reglamentària, els dies 17 i 16 de juny de 2021, respectivament, un conveni marc de col·laboració en matèria de turisme, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 30 de setembre de 2021 i número 1822/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 30 de setembre de 2021.- El director general de Relacions amb les Corts: Antonio Torres Salvador.  
  
  
  
CONVENI MARC ENTRE L'ADMINISTRACIÓ DE LA GENERALITAT DE LA COMUNITAT VALENCIANA, A TRAVÉS DE LA SECRETARIA AUTONÒMICA DE TURISME I L'ADMINISTRACIÓ DE LA GENERALITAT DE CATALUNYA, A TRAVÉS DEL DEPARTAMENT D'EMPRESA I TREBALL, EN MATÈRIA DE TURISME  
  
D'una part, Roger Torrent i Ramió, conseller d'Empresa i Treball, segons nomenament pel Decret 22/2021, de 26 de maig, pel qual es nomena conseller, el qual actua en nom i representació de la Generalitat de Catalunya. La subscripció d'aquest conveni marc està autoritzada per l'acord del Govern de 13 d'abril de 2021, pel qual s'aprova la subscripció d'aquest conveni marc i n'autoritza la signatura.  
I d'altra, Francesc Colomer Sánchez, secretari autonòmic de Turisme, en virtut del que es disposa en el Decret 151/2018, de 21 de setembre, del Consell, de nomenament com a secretari autonòmic de Turisme (DOGV 24.09.2018), i l'article 19.2 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 12.07.2019), que intervé en aquest acte en nom i representació de l'Administració de la Generalitat de la Comunitat Valenciana, segons l'acord del Consell de data 14 de maig de 2021, pel qual s'autoritza la subscripció del present conveni marc i es faculta per a la seua signatura al secretari autonòmic de Turisme.  
Actuen ambdós segons els respectius càrrecs i en l'exercici de les facultats que a cadascú li han conferit, amb plena capacitat per a formalitzar aquest conveni marc, per a enfortir les relacions i la cooperació en matèria de turisme entre el Govern de la Generalitat de Catalunya i el Consell de la Generalitat de la Comunitat Valenciana, i promoure l'intercanvi d'informació, i, d'acord amb això,  
  
EXPOSEN  
  
Primer. Turisme Comunitat Valenciana té, a càrrec seu, l'impuls i l'execució de la política turística de la Generalitat en relació amb la promoció de la qualitat i la innovació, el desenvolupament, la millora, la informació i la difusió del sector turístic valencià, i potencia aquesta oferta mitjançant el suport a la comercialització, la informació i la difusió del producte turístic de la Comunitat Valenciana, i, en general, a la realització de les activitats necessàries per a una millor promoció de l'oferta turística de la Comunitat Valenciana.  
Per a la consecució d'aquests objectius, Turisme Comunitat Valenciana realitzarà i coordinarà activitats d'informació, promoció i publicitat del producte turístic valencià, i podrà donar suport a la realització d'actuacions conjuntes de cooperació amb altres entitats i associacions del sector, tant públiques com privades.  
  
Segon. El Departament d'Empresa i Treball de la Generalitat de Catalunya, té com a finalitat, en matèria turística, protegir i preservar, d'acord amb el principi de sostenibilitat, els recursos turístics, i assegurar el respecte als valors culturals, històrics, artístics, territorials, urbanístics i mediambientals que els són propis; potenciar la creació, el desenvolupament, la millora i la promoció dels recursos turístics; impulsar el desenvolupament de nous productes, activitats i àmbits d'interés turístic i fomentar el turisme com a mitjà de coneixement, de comunicació i d'intercanvi entre els pobles i les cultures.  
  
Tercer. Les administracions turístiques d'ambdues destinacions treballen per realitzar experiències turístiques que permeten un desenvolupament més equilibrat del territori, que pose en valor uns productes turístics més transversals, que permeten mostrar i promocionar els recursos turístics de tot el seu territori, també a l'interior, i afavorir la creació de productes més experiencials, d'acord amb el que els mercats i el nou consum turístic requereixen. Consideren que hi ha una oportunitat especial per desenvolupar, sota aquesta visió compartida, els intercanvis d'informació i experiència que permeten treballar en la creació de productes turístics transfronterers, amb la implicació dels recursos turístics i les empreses dels dos territoris, i possibilitar un intercanvi exitós per a les dues Comunitats.  
  
Quart. Per això, els governs de Catalunya i de la Comunitat Valenciana estimen necessari establir uns vincles de col·laboració més amplis que els permeten compartir les experiències i les polítiques d'impuls, ordenació i promoció del sector turístic, i consolidar un model de turisme responsable i competitiu. En aquest sentit les dues regions formen part de la Xarxa Europea per a un Turisme Responsable i Competitiu NECSTour. L'amplia experiència i el pes econòmic del sector turístic en ambdues destinacions constitueix un bagatge important, que ha de permetre assolir els reptes i les necessitats que el futur planteja al sector, des de la mirada i l'entorn del Mediterrani, on es desenvolupa una part important de l'activitat turística. Ambdós territoris comparteixen espais i productes turístics que conviuen en una mateixa zona geogràfica cultural i lingüística, que té la voluntat de treball conjuntament amb independència de les fronteres administratives.  
  
Cinqué. Aquest conveni marc, tal com estableix el Decret 176/2014, de 10 d'octubre, del Consell, que regula els convenis que subscriga la Generalitat i el seu registre, en el seu article 3.b, requereix per a la seua efectivitat la posterior formalització de convenis o acords singulars en els quals de manera específica es concreten les obligacions directament exigibles.  
  
Les parts, reconeixent-se mútuament la capacitat i legitimitat necessàries, acorden la signatura d'aquest conveni, que es regirà per les següents:  
  
CLÀUSULES  
  
Primera. Objecte del Conveni marc  
L'objecte del present Conveni marc és establir les bases de col·laboració entre les parts firmants per a impulsar i promoure accions conjuntes en l'àmbit del turisme per a afavorir la creació de producte transfronterer conjunt de manera preferent i potenciar els intercanvis d'experiències, informació i desenvolupament d'estratègies d'interés per a les dues parts.  
  
Segona. Compromisos de les parts  
1. Fomentar els contactes amistosos, els intercanvis i la cooperació en turisme entre ambdues parts, així com les destinacions dels seus territoris que s'hi vulguen afegir, i compartir informació d'indicadors de gestió que permeten millorar els seus sistemes de gestió, el seu funcionament i tendir a l'excel·lència.  
2. Enfortir l'intercanvi mutu d'informacions turístiques i realitzar l'enllaç i el compartiment d'informació de llocs webs oficials de turisme. Així mateix, treballaran en el vincle a través de les xarxes socials i desenvolupant accions de promoció creuades; tot això de conformitat amb el que estableix la Llei orgànica 3/2018, de 5 de desembre, de protecció de dades personals i garantia dels drets digitals.  
  
3. Participar en activitats de promoció turística celebrades per ambdues parts, oferint cada una facilitats i espais concrets en el seu territori per a fer-ho possible.  
  
Tercera. Comissió de Seguiment  
Per al millor desenvolupament de les actuacions previstes en aquest conveni marc, les parts acorden la creació d'una Comissió de Seguiment, constituïda per tres persones representants de cadascuna de les parts signants d'aquest conveni marc que seran designades per aquestes i de les quals una tindrà rang de director o directora general.  
Aquesta comissió serà presidida per cadascuna de les persones titulars de les direccions generals de manera rotatòria, amb mandats d'un any natural. El primer any serà presidida per la persona titular de la direcció general del Departament d'Empresa i Treball de la Generalitat de Catalunya.  
La Comissió nomenarà un secretari o una secretària d'entre les persones membres.  
La Comissió de Seguiment es reunirà almenys una vegada a l'any i totes les vegades que s'estime necessari a petició d'una de les parts, podrà actuar bé per mitjà de reunions presencials i alçar les actes corresponents, o bé pels mitjans telemàtics i/o electrònics oportuns.  
  
Les persones membres de la Comissió de Seguiment podran demanar la compareixença de persones expertes en les matèries a tractar que requerisquen de coneixements tècnics específics, que participaran amb veu, però sense vot.  
Les funcions de la Comissió de Seguiment seran les de supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes; solucionar, en primera instància, les controvèrsies d'interpretació i compliment que puguen plantejar-se respecte del conveni subscrit; informar les parts de les incidències que es puguen presentar durant l'execució del conveni, i impulsar la realització d'activitats conjuntes d'intercanvi d'experiències.  
En el si de la Comissió es podran constituir grups de treball específics, si així es considera convenient.   
Les còpies de les actes, els acords o els informes que, si és el cas, emeta la Comissió de Seguiment, en el desplegament i l'execució de les funcions que tinga assignades, és remetran a la Direcció General de Turisme de l'Administració de la Generalitat de la Comunitat Valenciana i al Departament d'Empresa i Treball de la administració de la Generalitat de Catalunya.  
  
Quarta. Avaluació econòmica. Finançament  
L'aplicació i l'execució d'aquest conveni, incloent-se a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a cap de les dues parts, i, en tot cas, haurà de ser atés amb els seus mitjans personals i materials.  
  
Cinquena. Publicitat i transparència  
La col·laboració prestada per les parts firmants d'aquest conveni marc constarà de manera fàcilment llegible i expressa en qualsevol publicitat, i difusió dels resultats que es realitzen, en qualsevol mitja de difusió, durant l'execució d'aquest. En compliment de la Llei 19/2014, del 29 de desembre, de transparència, accés a la informació pública i bon govern, i de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les dues parts han de procedir a publicar en el seu corresponent portal de transparència el present conveni marc així com el seu text íntegre. Igualment, es publicarà en el Diari Oficial de la Generalitat de Catalunya, en el Diari Oficial de la Generalitat Valenciana i en els webs institucionals de les entitats signants i s'inscriurà i publicarà en el Registre de convenis de col·laboració i cooperació de la Generalitat de Catalunya i en el Registre de Convenis de la Generalitat, de la Comunitat Valenciana.  
  
  
Sisena. Vigència  
El present Conveni marc produirà efectes des del 1 de gener de 2021 i s'estendrà fins al 31 de desembre de 2024. Podrà ser prorrogat per acord exprés de les parts firmants que haurà de formalitzar-se abans de la data de venciment.  
  
Setena. Modificació  
El present Conveni marc podrà ser modificat per mutu acord de les parts, per mitja de la subscripció de l'oportú acord de modificació, sempre que es formalitze abans de l'acabament del termini de duració del conveni.  
  
Huitena. Extinció i resolució  
El present conveni marc s'extingira una vegada finalitzat el termini de vigència.  
Podrà produir-se la resolució del conveni marc o la dels convenis específics que s'hagueren subscrit per qualsevol de les causes següents:  
  
- L'incompliment per qualsevol de les parts del conveni marc i/o dels convenis específics.  
- La impossibilitat sobrevinguda de la seua realització.  
- El mutu acord entre les parts o la decisió motivada d'una d'aquestes, que haurà de comunicar-se per escrit a l'altra part, almenys, amb deu dies d'antelació a la data prevista de resolució. Aquesta resolució no afectara la finalització de les activitats que estigueren en curs.  
  
  
Novena. Règim jurídic  
El present Conveni és de caràcter administratiu i es troba exclòs de l'àmbit d'aplicació de la Llei 9/2017, de 8 de novembre, de contractes del sector, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, segons el que disposa l'article 6.  
  
D'acord amb l'article 4 de l'esmentada llei, aquest conveni es regira per les seues clàusules. No obstant això, en defecte de normes específiques s'aplicaran els principis de la dita llei per a resoldre els dubtes i llacunes que pogueren plantejar-se durant el seu desplegament i execució.  
Quant a la tramitació i formalització es regeix pel Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d'1 d'octubre, de règim jurídic del sector públic.  
  
Desena. Jurisdicció aplicable  
Les qüestions litigioses que puguen sorgir respecte a la interpretació i compliment del present Conveni i que no hagen pogut ser resoltes per la Comissió de Seguiment, se sotmetran als òrgans jurisdiccionals competents en matèria contenciosa administrativa, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat, es firma digitalment  
  
El conseller d'empresa i treball de la generalitat de Catalunya  
ROGER TORRENT I RAMIÓ  
Signat: 16 de juny de 2021  
  
El secretari autonòmic de turisme de la generalitat de la Comunitat Valenciana  
FRANCESC COLOMER SÁNCHEZ  
Signat: 17 de juny de 2021